இமாலய இலக்குடன் களமிறங்கிய இங்கிலாந்து அணி, 62 ரன்களுக்கு முதல் 4 விக்கெட்டுகளை இழந்தது. இதனால், 4-ம் நாளிலேயே இந்தியா வெற்றியைப் பதிவுசெய்துவிடும் என்று கருதப்பட்டது. ஆனால், 5-வது விக்கெட்டுக்குக் கைகோத்த பென் ஸ்டோக்ஸ் - ஜோஸ் பட்லர் ஜோடி, இந்திய பந்துவீச்சாளர்களைக் கடுமையாகச் சோதித்தது. ஏறக்குறைய 57 ஓவர்கள் தாக்குப்பிடித்த இந்த ஜோடி, 5-வது விக்கெட்டுக்கு 169 ரன்கள் சேர்த்தது. டெஸ்ட் போட்டிகளில் தனது முதல் சதத்தைப் பதிவுசெய்த ஜோஸ் பட்லர், 106 ரன்களுடன் பும்ரா பந்துவீச்சில் ஆட்டமிழந்தார். இந்திய அணியின் இரண்டாவது இன்னிங்ஸின்போது, கீப்பிங் செய்துகொண்டிருந்த ஜானி பேரிஸ்டவ் காயமடைந்தார். அவருக்குப் பதிலாக ஜோஸ்பட்லர் கீப்பிங் செய்தார். இதனால், இங்கிலாந்து அணியின் இரண்டாவது இன்னிங்ஸில் பேரிஸ்டோவ் களமிறங்குவாரா என்ற கேள்வி எழுந்தது. ஆனால், காயத்துடன் களமிறங்கிய பேரிஸ்டோவ், தான் சந்தித்த முதல் பந்திலேயே ஆட்டமிழந்து வெளியேறினார்.